  Майя Бывальцева Коронавирус инфекциен черлан учыръёс выльысь йылонлы Удмуртиын эмъюмъёс но койкаос тырмыт дасямын. Со сярысь, элькунысь тазалыкез утёнъя министрлэн воштӥсез Марина Петренко вылэ чӧлскыса, удысэтлэн пресс-службаез ивортӥз. Нырысь-валысь чакланъёсъя, «омикрон» штамм ӝог палаське, но висён ӵемысьгес капчи но шоро-куспо ортче. Соин ик министерствоын бадӟым уж амбулаториос вылэ усёз шуыса чаклало. « Татын висись муртэз дыраз учкыны туж кулэ, дыраз эмъюмъёс сётыны но эскеронъёс ортчытыны . Кылем арысен ай милям доразы висисьёс понна эмъюмъёс дасямын вал – 400 сюрслэсь трос пӧртэм эмъюмъёс. Амбулаторно эмъян понна ӵектэм вань препаратъёсмы вань »                              Марина Петренко, Удмуртиысь тазалыкез утёнъя министрлэн воштӥсез Солэн кылъёсызъя, та дыре нуналаз 50-70 адямилэсь коронавирусэз шедьто. Укмыс эмъяськонниос ковидэн висисьёслы юрттон улэ тупатэмын, али 40 процентэз койкаос буш. Азьвыл ковид-центр сямен ужам, нош али дышем радлыке берытскем эмъюртъёс коронавирусэн черламъёсты кутыны дась луозы 48 час ӵоже, пусйиз министрлэн воштӥсез. Озьы ик Марина Петренко тодэ вайытӥз, выль тулкымлы тазалыкез утён удыс гинэ ӧвӧл, асьсэос элькунын улӥсьёс но дась луыны кулэ. Со понна калык санитарной куронъёсты быдэсъяны, маскаос нуллыны, мерлыко висэз чакланы, огазеяськонъёсы пырон азьын эскеронэз кужмоятыны кулэ. Тужгес пайдаё утиськон амал – вакцинация но ревакцинация. Прививка пуктэм сярысь сертификатъёслэн ужан дырзы 12 толэзь ке но, секыт югдур дыръя 6 толэзь бере ревакцинаци ортчыны ӵектэмын. Россиын «омикрон» штаммен черлан тулыспал кутсконын будоз шуыса возьмало Тодэ вайытом, 13-тӥ толшорлы Удмуртиын коронавирусэн черлан 79 выль учыръёсты пусйизы, нунал азьвыл 20-лы ӧжытгес вал. Ижкарын прививка, эмъяськонниосын сяна, кык вакцинаци пунктъёсын пуктыны луэ. Тегъёс: Ижкар коронавирус Тазалык Удмуртия эмъяськонниос  